**Moskuskattost** (*Malva moschata*) er en vakker flerårig blomst i kattostfamilien.

Den har en opprett stengel med utstående enkle hår. Blomstene i rosa eller hvitt er svakt moskusduftende. Ytterbegerbladene er lansettformede opptil ca. 3–4 mm lange. Hele planten blir mellom 30 til 80 cm høy. Fruktene ser ut som en rund skive med 15-20 enkeltfrukter i, og denne lille ringen ble brukt til forskjellig slags lek. De ble tredd på tråd til perlekjeder, og de ble også brukt som knapper i gamle dager.

Nærbilde av blomstene.
Moskuskattost har helt siden middelalderen vært dyrket og populær som prydvekst og nytteplante i hele Norden. Det var munkene som først begynte å dyrke den i Norge i middelalderen og siden har den spredt seg og finnes nå fullstendig naturalisert mange steder i lavlandet østafjells.

Nærbilde av frukten til Moskuskattost.
Den er hardfør og herdig opp til H6-H7. Den trives best på en godt drenert gjerne tørr plass, og er en villig og takknemlig plante som sprer seg lett med frø. Man kan klippe den ned etter første blomstring, og da vil blomsten få en blomstring til. Noen klarer å få den til å blomstre tre ganger i løpet av en sommer. Moskuskattost danner pælerot og er ikke så lett å grave opp når det har blitt litt størrelse på den, men første året kan man flytte på den. Blomstene til moskuskattost har både pollen og nektar som biene er svært glade i. Av og til kan biene bli så overfylt med pollen at de får problemer med å lette.

Hele planten er spiselig og både bladene, blomstene og frø kan brukes i salater og i suppe. Den er rik på A, B og C-vitaminer. Som legeplante er moskuskattost mye brukt mot forstoppelse og diaré. Den er også god mot sår hals og hoste, og den skal gi økt melkeproduksjon hos ammende kvinner. Det er særlig som slimløsende middel den er i bruk i dagens folkemedisin.

Moskuskattost har fått flere lokale dialektnavn som *silkeserk*, *moskusblomst*, *knappeblomst* og *guttesnåv*.

Moskuskattost kan forveksles med Rosekattost (Malva alcea), men sistnevnte har ytterbegerblad som er ovale til trekantformede.

Referanser
----------

1. ↑  «Artsdatabankens artsopplysninger»Åpent tilgjengelig. Artsdatabanken. 12. april 2023. Besøkt 12. april 2023.
2. ↑  Elven R, Hegre H, Solstad H, Pedersen O, Pedersen PA, Åsen PA og Vandvik V (5. juni 2018). «Karplanter. Vurdering av økologisk risiko for moskuskattost *Malva moschata* som LO→HI for Norge»Åpent tilgjengelig. *Fremmedartslista 2018*. Artsdatabanken. Besøkt 12. april 2023.

Eksterne lenker
---------------

* (en) *Moskuskattost* i Encyclopedia of Life Rediger på Wikidata

* (en) *Moskuskattost* i Global Biodiversity Information Facility Rediger på Wikidata

* (no) *Moskuskattost* hos Artsdatabanken Rediger på Wikidata

* (sv) *Moskuskattost* hos Dyntaxa Rediger på Wikidata

* (en) *Moskuskattost* hos ITIS Rediger på Wikidata

* (en) *Moskuskattost* hos NCBI Rediger på Wikidata

* (en) *Moskuskattost* hos The International Plant Names Index Rediger på Wikidata

* (en) *Moskuskattost* hos Tropicos Rediger på Wikidata

* (en) *Kategori:Malva moschata* – bilder, video eller lyd på Wikimedia Commons Rediger på Wikidata

* (en) *Malva moschata* – galleri av bilder, video eller lyd på Wikimedia Commons Rediger på Wikidata

* *Malva moschata* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |